"กรณ์"เผย4ชิงผู้ว่าธปท.คู่ควรเก้าอี้ทุกคน
รมว.คลัง&nbsp; ระบุ&nbsp; 4 ผู้สมัครผู้ว่าการธนาคารแห่งประเทศไทยมีคุณสมบัติเหมาะสมทุกคน
18 มิ.ย. 2553

รมว.คลัง  ระบุ  4 ผู้สมัครผู้ว่าการธนาคารแห่งประเทศไทยมีคุณสมบัติเหมาะสมทุกคน 
นายกรณ์ จาติกวณิช รมว.คลัง กล่าวว่า ทางคณะกรรมการสรรหาผู้ว่าการธนาคารแห่งประเทศไทย (ธปท.) คน ใหม่ ชุดที่มีนายเสนาะ  อูนากูล อดีตผู้ว่าการ ธปท. เป็นประธาน จะเสนอรายชื่อผู้ที่มีคุณสมบัติเหมาะสมมาให้พิจารณาอย่าง น้อย 2 ชื่อ แต่ไม่เกิน 3 ชื่อ โดยส่วนตัวก็ไม่ได้กำหนดว่าจะต้องรายงานมากี่รายชื่อ เพราะต้องขึ้นกับการตัดสินใจของคณะกรรมการฯ ยอมรับว่ารู้จักผู้สมัครทั้ง 4 คนดีอยู่แล้ว ก็น่าจะช่วยให้สามารถตัดสินใจได้เร็วขึ้นด้วย
ทั้งนี้ สำหรับผู้สมัครที่มีรายชื่อปรากฏเป็นตัวเต็งทั้ง 4 คนนั้น ถือว่าดีมากสะท้อนให้เห็นว่าประเทศไทยมีทรัพยากรบุคคลที่มี คุณภาพดีในด้านนี้อยู่หลายคน โดยยืนยันว่าทั้ง 4 คนนี้ เป็นคนไหนได้รับเลือกผู้ว่า ธปท. ก็ได้ทั้งสิ้น เนื่องจากทุกๆ คนต่างก็มีประสบการณ์ทำงานที่ ธปท. มาด้วยกันทั้งนั้น อาจจะแตกต่างในแง่ความเหมาะสมที่มีมากหรือน้อยกว่ากันบ้างก็ เท่านั้น 
นายกรณ์ กล่าวว่า สำหรับกรณีนายพิสิฐ ลี้อาธรรม ที่เคยเป็น รมช.คลัง ก็สามารถประสานงาน และมีความรู้เกี่ยวกับกลไกการทำงานของกระทรวงการคลังได้ดี
ขณะที่นายบัณฑิต นิจถาวร รองผู้ว่าการ ธปท. ก็เป็นนักเศรษฐศาสตร์ ซึ่งมีความรู้ในเรื่องเศรษฐกิจมหภาคมากเป็นพิเศษ แล้วก็ยังมีความคุ้นเคยและน่าจะเป็นที่ยอมรับของคนใน ธปท. รวมถึงที่ผ่านมาก็ประสานงานกับกระทรวงการคลังได้ดี
สำหรับนายธีระชัย ภูวนาถนรานุบาล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ก็เป็นลูกหม้อ ธปท. และยังมีประสบการณ์ดูแลตลาดทุน จึงสามารถมีความเข้าใจทั้งตลาด เงิน ตลาดทุน ซึ่งก็เป็นอีกมิติที่มีความสำคัญ ที่ผ่านมาได้ยืนยันมาตลอดว่า สาเหตุที่ ธปท. ตัดสินใจผิดพลาดหลายๆ ครั้งในอดีต เนื่องจากหลายๆ ครั้งก็เป็นเพราะมีความรู้ด้านตลาดทุนน้อยเกิน ไป
นายกรณ์ กล่าวว่า สำหรับนายประสาร  ไตรรัตน์วรกุล กรรมการผู้จัดการธนาคารกสิกรไทย ก็มีคุณสมบัติเหมือน นายธีระชัยในแง่มุมที่ผ่านการทำงานทั้งที่ ธปท. และที่ ก.ล.ต.มาแล้วเช่นกัน แถมยังมีประสบการณ์ทำงานในภาคเอกชน ซึ่งก็จะมีความรู้ความเข้าใจตรงนั้นด้วย
"ผมอยากบอกว่า แค่เห็นรายชื่อ ผมก็อุ่นใจแล้วว่า ต้องได้ผู้ว่าแบงก์ชาติที่เหมาะสม แน่นอน ซึ่งยอมรับว่ายากต่อการตัดสินใจ ส่วนจะตัดสินใจเมื่อไหร่ขึ้นอยู่กับว่าทางคณะกรรมการฯ มีข้อมูลมาให้ผมมากแค่ไหน ถ้ามีแค่รายชื่อผมก็ต้องไปทำการบ้านเพิ่ม เติม ถ้ามีมาพร้อม ทั้งการแสดงวิสัยทัศน์ อะไรต่ออะไร ก็อาจจะต้องทำการบ้านน้อยลง" นายกรณ์ กล่าว